**Տ Ե Ղ Ե Կ Ա Ն Ք**

**«Հայաստանի Հանրապետության կառավարության և Ամերիկայի Միացյալ Նահանգների կառավարության միջև ավելի մրցունակ և զանազանեցված մասնավոր հատվածի շուրջ օժանդակության մասին» համաձայնագրի թիվ 9 փոփոխության նախագծի կնքման նպատակահարմարության մասին**

Ավելի մրցունակ և զանազանեցված մասնավոր հատվածի ձևավորման նպատակով ԱՄՆ-ի կառավարության կողմից ԱՄՆ-ի Միջազգային զարգացման գործակալության միջոցով Հայաստանի Հանրապետության կառավարությանը օժանդակություն տրամադրելու նպատակով 2010թ. օգոստոսի 6-ին կնքվել է «Հայաստանի Հանրապետության կառավարության և Ամերիկայի Միացյալ Նահանգների կառավարության միջև ավելի մրցունակ և զանազանեցված մասնավոր հատվածի շուրջ օժանդակության մասին» համաձայնագիրը:

 Այնուհետև, ամերիկյան կողմից լրացուցիչ ֆինանսական հատկացումների իրականացման նպատակով մշակվել և 2010-2016թթ. ընթացքում ստորագրվել են վերոնշյալ համաձայնագրի փոփոխություն թիվ 1-ը, փոփոխություն թիվ 2-ը, փոփոխություն թիվ 3-ը, փոփոխություն թիվ 4-ը, փոփոխություն թիվ 5-ը, փոփոխություն թիվ 6-ը, փոփոխություն թիվ 7-ը և թիվ 8-ը:

Ֆինանսական հատկացումները իրականացվել են մասնավոր հատվածի զարգացման, ֆինանսական ոլորտի օժանդակության և ենթակառուցվածքների ծրագրային ոլորտների ներքո:

Ամերիկյան կողմից տրամադրվող հատկացումների ընդհանուր գումարը ներկայումս կազմում է **56 336 078, 36** ԱՄՆ դոլար:

2016թ. սեպտեմբեր ամսին ամերիկյան կողմը հայկական կողմին էր ներկայացրել փոփոխություն թիվ 9-ի նախագիծը, որով նախատեսվում էր լրացուցիչ **6 242 000** ԱՄՆ դոլարի չափով ֆինանսական հատկացումների իրականացում, որից **4 800 000**-ը կուղղվեր «Մասնավոր հատվածի մրցունակություն» ծրագրային ոլորտում իրականացվող ծրագրերի ֆինանսավորմանը, իսկ **1 442 000** ԱՄՆ դոլարը էներգետիկայի ոլորտում իրականացվելիք ծրագրին («Ենթակառուցվածք» ծրագրային ոլորտ):

Հետագայում, ամերիկյան կողմի հետ բանակցությունների արդյունքում թիվ 9 փոփոխության նախագիծը լրամշակվել է և ամերիկյան կողմի հետ համաձայնեցված նախագծով նախատեսվում է **4 800 000** ԱՄՆ դոլար լրացուցիչ ֆինանսական հատկացումներ, որի դեպքում ամերիկյան կողմի տրամադրած դրամաշնորհների ընդհանուր գումարը «Հայաստանի Հանրապետության կառավարության և Ամերիկայի Միացյալ Նահանգների կառավարության միջև ավելի մրցունակ և զանազանեցված մասնավոր հատվածի շուրջ օժանդակության մասին» համաձայնագրի շրջանակներում կկազմի 61 136 078, 36 ԱՄՆ դոլար:

ԱՄՆ ՄԶԳ տրամադրած տեղեկատվության համաձայն` հատկացվելիք 4 800 000 ԱՄՆ դոլարը կուղղվի «Մասնավոր հատվածի մրցունակություն» ծրագրային ոլորտում իրականացվող հետևյալ ծրագրերի ֆինանսավորմանը`

* **Գործընկերություն գյուղական բարեկեցության համար ծրագիր** (իրականացվում է Հայաստանի ՓՄՁ ԶԱԿ-ի կողմից, մեկնարկել է 2013թ. օգոստոս ամսից, նախատեսվում է ավարտել 2018թ. հուլիսին): Ծրագրի շրջանակներում տրամադրվում է աջակցություն գյուղական վայրերում բարեկեցության ապահովմանը, աշխատատեղերի ստեղծմանը և համայնքային ենթակառուցվածքների կատարելագործմանը (**800 000 ԱՄՆ դոլար):**
* **Գյուղական զարգացման ընդլայնված նախաձեռնություն** (իրականացվում է Ֆուլլեր Կենտրոնի կողմից, մեկնարկել է 2013թ. սեպտեմբերից, նախատեսվում է ավարտել 2018թ. սեպտեմբերին): Ծրագրի շրջանակներում աջակցություն է տրամադրվում գյուղական վայրերում բարեկեցության ապահովմանը, աշխատատեղերի ստեղծմանը և համայնքային ենթակառուցվածքների կատարելագործմանը (**700 000 ԱՄՆ դոլար**):
* **Մշակութային զբոսաշրջություն Հայաստանում** (իրականացվում է Սմիթսոնյան ինստիտուտի կողմից, մեկնարկել է 2015թ․հուլիսին, նախատեսվում է ավարտել 2016թ․ դեկտեմբերին): Ծրագրի շրջանակներում մասնավոր հատվածի հետ համատեղ մշակվում և ներկայացվում են մշակութային զբոսաշրջային ապրանքների լայն շրջանակ՝ Հայաստանին օժանդակելով դառնալ յուրահատուկ և ճանաչելի զբոսաշրջային ուղղություն, մասնավորապես մշակութային զբոսաշրջության համար (**1 000 000 ԱՄՆ դոլար**):
* **Աջակցություն Ագրոբիզնեսի ուսուցման կենտրոնին** (իրականացվում է Վիրջինիա Թեք համալսարանի կողմից, մեկնարկել է 2014թ. հուլիսից, նախատեսվում է ավարտել 2019թ. հուլիսին): Ծրագրի շրջանակներում աջակցություն է տրամադրվում Ագրոբիզնեսի ուսուցման կենտրոնի և Ագրոբիզնեսի հետազոտությունների և կրթության միջազգային կենտրոնի (ICARE) կարողությունների զարգացմանը` որպես Հայաստանում և տարածաշրջանում գյուղատնտեսության և ագրոբիզնեսի ոլորտներում կրթական ու հետազոտական առաջատար գերազանցության կենտրոն (**500 000 ԱՄՆ դոլար**):
* **Առաջատար գիտություն և համագործակցություն ռեսուրսների ինտեգրացված զարգացման համար** **(ASPIRED)** (իրականացվում է Ինգլանդ Մենդեզ ընդ Ասոշիեյթս կազմակերպության կողմից, մեկնարկել է 2015թ․սեպտեմբերից, նախատեսվում է ավարտել 2019թ. մարտին): Ծրագրի շրջանակներում համագործակցություն է իրականացվում մասնավոր հատվածի հետ Արարատյան դաշտավայրում ջրի կառավարման արդյունավետ համակարգերի գործարկման ուղղությամբ ներդրումների խրախուսման շուրջ, աջակցություն է տրամադրվում շրջական միջավայրին հարիր ձկնորսությանը, մաքուր էներգիայի ոլորտում ներդրումներին (**1 500 000 ԱՄՆ դոլար**):
* Օժանդակություն կտրամադրվի նաև քաղաքացիական ավիացիայի բնագավառում ՀՀ կառավարության կողմից իրականացվող բարեփոխումներին (**300 000** ԱՄՆ դոլար):

Հաշվի առնելով վերոգրյալը` ՀՀ տնտեսական զարգացման և ներդրումների նախարարությունը «Հայաստանի Հանրապետության կառավարության և Ամերիկայի Միացյալ Նահանգների կառավարության միջև ավելի մրցունակ և զանազանեցված մասնավոր հատվածի շուրջ օժանդակության մասին» համաձայնագրի թիվ 9 փոփոխության կնքումը համարում է նպատակահարմար:

**ՀՀ ՏՆՏԵՍԱԿԱՆ ԶԱՐԳԱՑՄԱՆ**

**ԵՎ ՆԵՐԴՐՈՒՄՆԵՐԻ ՆԱԽԱՐԱՐ ՍՈՒՐԵՆ ԿԱՐԱՅԱՆ**